Wat beteken die Here vir jou? Hoekom het jy 'n persoonlike verhouding met die Here?
Ten spyte van al die chaos in die wêreld, het God besluit om steeds aarde toe te kom, om steeds lief te wees vir elkeen van ons, ongeag wie ons is. God het vir elkeen wat gebroke, alleen en sondig is, aarde toe gekom om by ons te wees. Ek het 'n persoonlike verhouding met God, omdat God vir my, wat self gebroke en sondig is, gekom het; in my kom leef het en daarom ook deur my kom leef vir ander mense. Dit is net deur my verhouding met God wat ek kan leer hoe om liefde en genade uit te leef na ander mense toe.
Wat doen jy as jy nie Marizanne die dominee is nie?
Afhangende van die seisoene draf ek graag, deesdae hou ek meer van die Parkrun afstande sodat dit vinniger verby is! Verder is my gunsteling stokperdjie om te veel vetplante te koop en in mooi potte te plant (en dan plek te soek vir hulle almal). Ek hou ook van nuwe kreatiewe giere uittoets, so huidiglik probeer ek leer hoe om te mosaïek, alhoewel dit nie aldag suksesvol is nie!